Godøysund Fjordhotell

Godøysund Fjordhotell er et tidligere hotell i Godøysund i Tysnes kommune, Vestland fylke, sør for Bergen. Hotellet var kjent som et fasjonabelt seilerhotell, som ble spesielt populært i perioden fra 1950-tallet til 1970-tallet. Godøysund har lange tradisjoner som gjestgiversted, handelssted og skyssted som strekker seg tilbake til middelalderen, og hotellet utnyttet den gode beliggenheten ved fjorden. Senere ble hotellet stående til forfalls gjennom en årrekke.
Godøysund har en historie som knutepunkt for reisende og handel som strekker seg tilbake til middelalderen. Stedet har røtter som gjestgiver-, handels- og skyssted. Allerede i 1622–1623 var Godøysund en viktig lasteplass for trelasthandel. De første sporene etter et handelssted dukker opp i 1693. Fra 1750 ble Godøysund tingsted for Tysnes, og forble det i over hundre år. "Gøysundet", som stedet ble kalt, fungerte som herberge for reisende, handelssted ("kremmarleie") og skysstasjon. Gjestgiverne drev også fiske og oppkjøp av sild og fisk. De siste skotske skipene kan ha besøkt Godøysund så sent som på begynnelsen av 1800-tallet.
På 1800-tallet ble Godøysund rustet opp til landhandelssted med postkontor og dampskipstoppested.
I 1882 etablerte bergenseren Gerhardius Petrus Gullaksen et hotell i Godøysund. I tillegg til hotellet drev Gullaksen også landhandel og gårdsbruk.
"Godøsund Hotel" ble et av de fasjonable fjordhotellene ut på 1900-tallet. De første gjestene var ofte utlendinger, særlig engelske, men utover 1900-tallet ble Godøysund populært blant borgerskapet i Bergen.
Hotellet var i Christian Michelsens eie i en kort periode rundt 1920.
I 1938 kjøpte skipsreder Haakon Johan Wallem eiendommen. Wallem-familien drev handel, sommerhotell, dampskipsekspedisjon og telefonstasjon frem til 1965, da landhandelen og poståpneritjenesten ble nedlagt.
Hotellet opplevde sin storhetstid på 1950-, 60- og 70-tallet, og var et populært reisemål for bryllup og andre store selskaper. I 1966 brant det gamle hotellet ned.
Et nytt hotell ble bygget og åpnet i 1967.
I 1982 solgte Wallem-familien eiendommen til Leif Einar Nilsen, som drev sommerhotell og kurs- og konferansevirksomhet frem til eiendommen ble kjøpt av Jan Straume i 2000.
Hotellet forfalt over tid, og driften ble etter hvert nedlagt. Flere eiere etter Wallem-familien har hatt store planer for stedet, men ingen har lykkes med å få stabil drift. Jan Straume gikk konkurs i forsøket på å ruste opp eiendommen og bygge nytt hotell. Eiendommen ble lagt ut for tvangssalg i 2011, etter at planene om å bygge "Nord-Europas hotellparadis" ikke ble realisert. Noen år senere fremstod stedet som et spøkelseshotell, preget av forfall, hærverk og forsøpling.
Rederfamilien Steckmest, gjennom selskapet Godøysund AS, kjøpte området. Steckmest-familien planla riving av restaurantbygget og oppføring av et nytt bygg med næringsaktivitet, konferansesenter og servering i første etasje, samt leiligheter i etasjene over. I tillegg planla de å bygge 28 nye hytter. En forutsetning for utbyggingen var at allmennheten skulle ha tilgang til badeplasser og friluftsområder.
Eiendommen ble solgt i 2016, og i 2019 ble det kjent at de nye eierne ønsket å rive hotellet.
Like ved Godøysund ligger Solstråleøya, som i 1906 ble gitt navnet "Kronprins Olav's Ø" og gitt som gave til Kronprins Olav.